اسرائیل_بن_موسیٰ_بصری
شیوخ
ابو موسیٰ اسرائیل زمرۂ اتباع تابعین کا وہ گلِ سرسبد تھے جنہوں نے کبار تابعین کی صحبت اٹھائی تھی،ان کا عہد علمی و عملی حیثیت سے تاریخ اسلام کا ایک مثالی دور تھا،تمام اسلامی ممالک علماء وصلحاء سے معمور تھے، بالخصوص سرزمین بصرہ اس وقت کا ایک اہم علمی و دینی مرکز خیال کی جاتی تھی،امام حسن بصری اسی خطۂ علم پر اپنے فیض کا چشمہ جاری کئے ہوئے تھے، جس سے دور دراز ممالک کے تشنگانِ علم آکرسیراب ہوتے تھے،ابو موسیٰ اسرائیل نے بھی اسی شیخ وقت کے سامنے زانو ئے تلمذ تہہ کیا اوران کے دامنِ فیض سے کچھ اس طرح وابستہ ہوئے کہ زبانِ خلق نے "صاحب الحسن" کا تمغۂ شہرت عطا کیا۔ حسنؒ بصری کے علاوہ انہیں اور بھی بہت سے مشاہیر ائمہ اورکبار تابعین سے اکتساب علم کا موقع نصیب ہوا جن میں امام وہب بن منبہ، ابو حازم اشجعی، محمدابن سیرین کے اسمائے گرامی فائق وممتاز ہیں ان میں سے ہر ہر فرد بجائے خود ایک دارالعلم تھا، ان گنجہائے گرانمایہ سے ابو موسیٰ نے علم و فضل کا کس قدر وافر حصہ حاصل کیا ہوگا، آپ خود سمجھ سکتے ہیں۔ تلامذہ دوسری صدی ہجری میں ابوموسیٰ اسرائیل کی ذات گرامی اپنے گوناگوں اوصاف وکمالات کی بناپر مرجعِ خلائق بن گئی تھی،ان کے آفتاب ِ فیض کی کرنوں نے دنیا کے مختلف خطوں کو منور کیا تھا؛چنانچہ ہندوستان بھی اس دولتِ بے بہا سے محروم نہیں رہا۔ بصرہ جو کہ ان کا وطن اورمستقل جائے اقامت تھا وہاں بھی ان کے حلقہائے درس قال اللہ وقال الرسول کے دلنواز ترانوں سے گونجتے رہے،اس کے علاوہ کوفہ اورمکہ میں بھی انہوں نے درسِ حدیث کی مجلسیں گرم کیں۔ کوفہ میں ان کے درس وافادہ کا پتہ اس سے چلتا ہے کہ ان کے تلمیذِ رشید سفیان بن عیینہ نے فضائلِ امام حسنؓ کی حدیث اپنے استاد سے اسی جگہ سنی تھی،اس روایت میں جن سفیان کا نام آیا ہے حافظ ابن حجر نے بتصریح سفیان بن عیینہ ہی قراردیا ہے۔ اسی طرح مکہ میں درسِ حدیث کے متعلق ابو موسیٰ کے ایک دوسرے شاگرد حسین بن علی الجعفی کی یہ شہادت ملتی ہے کہ انہوں نے مکہ میں ابو موسیٰ سے شرفِ ملاقات حاصل کرکے حدیث کا سماع کیا۔ علاوہ ازیں اوربھی بہت سے مقامات ایسے ہونگے جو اس متحرک دارالعلوم سے فیضیاب ہوئے ہونگے،لیکن ان کا ذکر نہیں ملتا، بہر حال یہ حقیقت مسلم ہے کہ ابو موسیٰ اسرائیل کے حلقۂ درس سے جو بے شمار طالب علم سندِ فراغت لیکر نکلے وہ آسمانِ علم و دانش پر مہر وماہ بن کر چمکے،جس کا اندازہ کرنے کے لئے درجِ ذیل چند اسمائے گرامی ہی کافی ہیں: سفیان ثوری،سفیان بن عیینہ،یحییٰ بن سعید القطان،حسین بن علی الجعفی ثقاہت وعدالت ان کے مرتبہ ثقاہت وعدالت پر یحییٰ بن معین ،ابو حاتم،امام نسائی،ابن حبان جیسے ماہرین فن بیک زبان متفق ہیں اور اس پر کسی کو بھی کلام کی جُرأت نہ ہو سکی،مزید برآں ابو موسیٰ اسرائیل کی ثقاہت کا ایک نمایاں ثبوت یہ بھی ہے کہ کتب حدیث کے جامعین اورائمہ نے اپنی کتابوں میں ان سے روایت کی ہے،امام بخاری جیسے محتاط محدث نے بھی ان کی فضائل امام حسنؓ والی روایت کو چار مختلف مقامات پر نقل کیا ہے علامہ ذہبی نے میزان الاعتدال میں بسند ان سے روایت کی ہے ۔ اس کے علاوہ نسائی،ترمذی اور ابوداؤد نے بھی ان کی مرویات کواپنی کتابوں میں درج کیا ہے۔ ایک اشتباہ اوراس کا ازالہ مذکورہ بالا تمام ائمہ حدیث کی توثیق کے باوجود علامہ ذہبی نے لکھا ہے کہ محدث ازدی نے ابو موسی کی ثقاہت میں کلام کرتے ہوئے قبولِ حدیث میں ان کی لینت (نرمی) کا ذکر کیا ہے لیکن حافظ ابنِ حجر نے لکھا ہے کہ دراصل ازدی کو اشتباہ اور سؤ تفاہم ہوگیا ہے، اس کی وجہ یہ ہے کہ ابو موسیٰ اسرائیل بن موسیٰ بصری کے زمانے میں اسی نام اوراسی کنیت کے ایک اور مشہور اہل علم وفضل بھی موجود تھے جو ابو موسیٰ یمانی کہلاتے ہیں،یمن کے رہنے والے تھے اورحسنِ اتفاق سے وہ بھی وہب بن منبہ کے شاگرد تھے۔ چنانچہ ابنِ حجر کے الفاظ ہیں: وقال الازدي وحده فيه لين وليس هو الذي روى عن وهب بن منبه وروى عنه الثوري ذاك شيخ يماني قد فرق بينهما غير واحد كما سيأتي اورپھر آگے شیخ یمانی کے ترجمہ میں بھی حافظ نے اس اشتباہ کا پردہ چاک کیا ہے ،رقمطراز ہیں: ابوموسیٰ شیخ یمانی روی عن وھب بن منبۃ عن ابن عباس من اتبع الصید غفل وعنہ الثوری مجہول قال ابن القطان ذکر المزی فی ترجمہ ابی موسی اسرائیل بن موسی البصری انہ روی عن وھب بن منبۃ وعنہ الثوری ولم یلحق البصری وھب بن منبۃ وانما ھذا اخر وقد فرق بینحما ابن حبان فی الثقات وابن جارود فی الکنی وجماعۃ یہ ابو موسیٰ یمن کے ایک بزرگ ہیں جنہوں نے ابن عباس کے واسطہ سے وہب بن منبہ سے "من اتبع الصید غفل’ کی روایت کی ہے اوران سے ثوری نے مجہول روایت کی ہے، یہ ابنِ قطان کا قول ہے اورعلامہ مزی نے ابو موسیٰ اسرائیل بن موسیٰ بصری کے ترجمہ میں یہ جو ذکر کیا ہے کہ انہوں نے وہب بن منبہ سے اورانہوں نے ثوری سے روایت کی ہے(صحیح نہیں ہے) کیونکہ ابو موسیٰ بصری کا وہب بن منبہ سے لقاء ثابت نہیں ، حقیقت یہ ہے کہ یہ دوسرے بزرگ ہیں، ابن حبان نے ثقاہت میں اورابن جارود نے کتاب الکنی میں ان دونوں کے درمیان تفریق کی ہے۔